钦定古今图书集成/明伦汇编/官常典/第795卷 > 焦旭
## 钦定古今图书集成/明伦汇编/官常典/第795卷 > 焦旭

按《金史》本传：“旭字明锐，沃州柏乡人。第进士，调安喜
主簿，再转大兴令，摄左警巡事。以杖亲军百人长，有
司议其罪当杖决。世宗曰：‘旭亲民吏也，若因杖有官
人，复行杖之，何以行事？其令收赎。改良乡令。世宗幸
春水，见石城、玉田令皆年老不治，谓宰臣曰：‘县令最
亲民，当得贤才。畿甸尚如此，天下可知矣’’。”平章政事
石琚荐旭干能可甄用，上然之，召为右警巡使。旭为
人刚果自任，不避权势。初，旭部民诉良旭以无文据
付本主，道逢监察御史诉其事，语涉讹乱，即收付旭，
旭释之不问。为御史所劾，削官两阶，杖百八十，出为
大名府推官。寻授右三部检法司正，代韩天和为监
察御史。时御史台言：“监察纠弹之司”，天和诸科出身难居是职，上命别举，中丞李晏荐旭刚正可任，遂授
之，而改天和获鹿令。章宗初即位，太傅克宁、右丞相
襄请上出猎，旭劾奏其非，上慰谕之，为罢猎。明昌元
年，登闻鼓院初设官，宰执奏司谏郭安民、补阙许安
仁及旭皆堪擢用。改侍御史，四迁都水监。以治河防
劳，进官一阶，授京西路转运使，卒。旭性警敏，练达时
政，与王翛、刘仲洙辈世称“能吏”云。